Săptămânile trecute am fost la Băile Herculane. Dacă în frageda-mi pruncie, renumita stațiune începea să arate primele semne de degradare, în 2017 ea îmi pare sortită morții. Pe unul dintre stâlpii de curent, am dat însă de un afiș care întreba, ca o chemare la luptă, „Herculane, încotro?”.

Astfel am aflat de un grup de studenți arhitecți, care și-au unit forțele în organizația Herculane Project și care vor să demonstreze că se poate. Vor să înceapă prin restaurarea Băilor Imperiale Austriece, redenumite de comuniști în Băile Neptun. Oana Chirilă, inițiatorul proiectului, mi-a zis că cu multă implicare se poate resuscita stațiunea balneară. M-am întâlnit cu ea, ca să mă lămurească ce au de gând pentru a înfăptui asta.

in.TM: Cine face parte din Herculane Project?

Oana: Suntem opt studenți la arhitectură. Cinci din anul șase, iar ceilalți din anii patru și cinci. Am lucrat mereu împreună și așa s-a legat inițiativa asta. Am început doar eu, dar mi-am dat seama că am nevoie de o echipă.

De la ce a pornit totul?

În luna iunie, am fost acolo și am văzut în ce hal e. Am făcut un articol pe Bored Panda, care a fost destul de popular. În luna ce a urmat, am găsit echipă și am făcut un ONG pentru asta. Am găsit susținere și de la alte organizații, precum ARCHÉ, Make Better din București sau Idei la Gram. Colaborăm și cu Platforma 100.

Pentru mine, deși am citit despre Herculane, e o foarte mare nedumerire cum s-a ajuns în situația asta. Practic, abia după ce am început să facem documentația pentru aviz, ca să intervenim de urgență, am înțeles cum stă treaba cu clădirea noastră, adică Băile Neptun. Știm și istoricul celorlalte clădiri, dar ne-ar fi foarte greu să facem acum un proiect pentru toate.

Ce v-a atras cel mai mult la clădirea aceea?

Am fost atrași de clădire, dar și ea ne-a atras. Pe lângă felul în care arăta și importanța istorică, mai e și starea în care a ajuns. Încă sunt șocată de ritmul în care se degradează.

Care-i planul? Ce vreți să faceți acolo?

Vrem să facem o intervenție de urgență. Asta înseamnă să punem în siguranță clădirea, adică să stabilizăm situația. Intervenția va fi în mai multe etape. Într-o lună, nu avem cum să intervenim peste tot. Nici fonduri suficiente n-avem pentru asta. Se va face în două sau trei etape, după care facem un proiect de finanțare, de la EEA Grants.